ET Euroopa Liidu Teataja C 190/7

Taotluse avaldamine vastavalt nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõikele 2

(2008/C 190/06)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„CASTAGNA DI VALLERANO”

EÜ nr: IT/PDO/005/0474/03.03.2005

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimetus: Ministero delle Politiche agricole alimentari e forestali Aadress: Via XX Settembre, 20 — I-00187 Roma Telefon: (39) 06 481 99 68 Faks: (39) 06 42 01 31 26 E-post: qpa3@politicheagricole.gov.it

2. Taotlejate rühm:

Nimetus: Associazione Castanicoltori Vallecimina Aadress: Via Torrione, 5 — I-01030 Vallerano (VT) Telefon/Faks: (39) 0761 75 19 49 E-post: vallecimina@libero.it Liikmed: Tootjad/töötlejad ( X ) Muud ( )

3. Toote liik:

Klass 1.6 — Puu-, köögi- ja teravili, värske või töödeldud

4. Spetsifikaat:

(Nõukogu määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Castagna di Vallerano”

4.2. Kirjeldus: Kaitstud päritolunimetus „Castagna di Vallerano” (Vallerano kastan) on reserveeritud kohalikust Castanea sativa Miller ökotüübist pärinevatele viljadele, mida kasvatatakse punktis 4.3 osutatud piirkonnas, ning seda iseloomustavad järgmised näitajad:

kohalik ökotüüp — Castanea sativa Miller;

suured (50–70 seemnist kilogrammi kohta värskes tootes);

keskmised (71–95 seemnist kilogrammi kohta värskes tootes);

väikesed (96–120 seemnist kilogrammi kohta värskes tootes);

valdavalt elliptilise, kuid mõnikord ümara kujuga, teravatipuline ots lõpeb emakakaela jäänustega; nelinurkne nabakriips, tavaliselt lame, sellise laiusega, et see ei ulatu vilja külgedele;

õhuke koor, hõlpsasti eemaldatav, punakaspruuni värvusega, 25–30 vertikaalse reljeefse ja tumedama vöödiga;

helepruun seemnekest, mis tavaliselt ei ole seemne peamistesse vagudesse sisse tunginud;

vaheseintega eraldatuse madal protsent;

seemned on peaaegu ilma pindmiste vagudeta, valge krudiseva ja meeldiva magusamaitselise viljalihaga, keetmisel vastupidavad.

Analüüs: Söödav osa 84–88 %; koor moodustab 12–16 %. 100 g vilja söödavast osast sisaldab: vett 51–60 %, valke 2,5–3,2 %, rasvu 1,4–1,6 %, süsivesikute kogusisaldus 38–44 %, kaaliumi 400–440 mg.

4.3. Geograafiline piirkond: „Castagna di Vallerano” tootmispiirkond asub üksnes Viterbo provintsis Vallerano haldusüksuse territooriumil.

4.4. Päritolutõend: Viljakastanisalud kantakse registrisse, mida peab ja uuendab järelevalveasutus, luues sel viisil tõhusa süsteemi tootmisprotsessi jälgitavuse tagamiseks.

Registrikandesse muudatuste tegemise taotlused tuleb esitada iga aasta 30. aprilliks.

4.5. Tootmismeetod: Spetsifikaadiga on ette nähtud, et istutusvahemaade, kasvatusmeetodite ning nii korrapäraste kui ka mitmeaastase vahega lõikamiste puhul tuleb järgida piirkonnas levinud praktikat, kuid seejuures tuleb tagada, et istutustihedus on vähemalt 50–100 puud hektari kohta. Kastmine on lubatud.

Saagikoristus toimub igal aastal 20. septembrist 10. novembrini, saak koristatakse käsitsi või pukseeritavate imiseadega korjemasinate või iseliikuvate korjemasinate abil, mis ei kahjusta tooteid.

Saak on 2–6 tonni hektari kohta.

Tooteid tuleb säilitada külmas lisanditeta vees („külmtöötlus”) või steriliseerida kuumas vees („kuumtöötlus”) ja asetada seejärel külma lisanditeta vette.

Veel niisked töödeldud kastanid kuhjatakse hunnikusse ning kallatakse seejärel ühe kihina maha, et sorteerida välja mädanenud viljad. Kastaneid segatakse kuivatamise eesmärgil esimeste päevade jooksul käsitsi või puidust labidatega või asetatakse kiireks kuivatamiseks spetsiaalsetesse mahutitesse, millest saab neid iga päev välja võtta.

Pärast loputamist kukuvad kastanid jahutustsisterni, kuhu nad jäävad umbes 15–30 minutiks ning samal ajal korjatakse sobiva seadeldise abil automaatselt ära pinnale tõusnud defektsed viljad.

Seejärel kastanid nõrutatakse ja kuivatatakse, poleeritakse ning sorteeritakse ja liigitatakse suuruse järgi.

Tootmistegevus, viljade sorteerimine, suuruse järgi liigitamine, töötlemine ja säilitamine peavad toimuma tootmispiirkonnas. Tooteid võib pakendada ka väljaspool punktis 4.3 osutatud tootmispiirkonda.

4.6. Seos piirkonnaga: Kogu Vallerano haldusüksust hõlmav tootmispiirkond sobib eriti hästi kastanikasvatuseks pinnase omaduste tõttu, mis koosneb orgaaniliste ainete poolest rikkast vulkaanilist päritolu tufisubstraadist, mis on sügav, jahe, hea äravooluga ja seega viljakas, ja mis tõstab viljade kaaliumi- rasva ja süsivesikutesisaldust. Piirkonda iseloomustavad ka tootmiseks erakordselt soodsad ilmastikuomadused.

Sellel alal on kliima eriliselt ühtlane, mandrilist tüüpi, soojade suvede ning kargete ja niiskete talvedega. Aastane temperatuurivahemik on üsna lai, samas on sademete hulk tagasihoidlik, olles siiski aasta jooksul ühtlaselt jaotunud.

Vulkaanilistel aladel, merepinnast 400–500 meetri kõrgusel asuvates kastanisaludes kasvavad parima kvaliteediga kastanid. Kliima ja pinnase tingimuste ning paralleelse inimtegevuse mõju tegurid (pookimine ja liikidele üldiselt sobivad kasvatustehnikad) on sajandite vältel avaldanud tugevat selektiivset survet Castanea sativa Miller kultuuridele Vallerano aladel, mille tulemuseks on kohalikud ökotüübid, mis sobivad piirkonna kliima ja pinnase omadustega ning on sellel territooriumil tugevalt juurdunud. Tänu nende iseloomulikele ja väärtuslikele omadustele tuntakse tüüpilist toodet „Castagna di Vallerano” nimetuse all.

Need keskkonna ja kliima elemendid ning kohalike elanike sajanditepikkune traditsiooniline töö on tänu maaharimisoskustele, pidevale uurimistegevusele ning traditsiooniliste ja spetsiifiliste tehnikate rakendamisele, mille puhul pööratakse erilist tähelepanu pidevale arengule, kaasa aidanud tõelise kastanikultuuri loomisele koos kõigi juurdekuuluvate tulemustega majanduslikus, agronoomilises ja gastronoomilises tähenduses, millest annab tunnistust põllumajandusalane ja teaduslik kirjandus.

Vallerano ja kastani vahelisest seosest annab tunnistust tufikoobaste olemasolu, milles on kastanite külmvalmimise jaoks tsisternid ja mahutid (keldrid), mida kasutatakse veel tänapäevalgi toodete säilitamiseks. Viljakastanisalud on Vallerano piirkonnas alati olemas olnud.

Kastanid on seal kasvanud aegade algusest peale, eelnedes muudele põllukultuuridele, sealhulgas puukultuuridele. Seega ei ole suurt osa praegu kastanikasvatuse all olevaid alasid kunagi põllumajanduslikult muul otstarbel kasutatud.

Kõik see on kujundanud Vallerano elanike kaubandustegevuse teatavaid tunnuseid ning avaldanud mõju kastanitootmisega seotud omanäolise elukeskkonna arengule.

Selle mõju eripära on märgatav ka arhitektuurilisel tasandil, sest kastanisaludes leidub selliseid ehitisi, mida kohalikult nimetatakse „radiccio” („redis”) ning kalju tufilise aluse ümbert, mille peale see vana linn on ehitatud, võib leida terve rea tufi sisse kaevatud koopaid, mis on varustatud tsisternide ja mahutitega.

Tufi sisse kaevatud koopaid kasutati kastanite valmima panemiseks ja säilitamiseks, „radiccio'des” aga toimus nende kuivatamine. Kõnealused ehitised annavad tunnistust sellest, kuivõrd juurdunud ja järjepidev on kastanikasvatus nendel aladel.

Teoses „Vallerano ja vennaskonnad”, mille kirjutas Monignor Manfredo Manfredi ja mis avaldati 1996. aastal, on märgitud, et kohalike vennaskondade elatis tuli suuremas osas kastanimüügist.

Ajakirjas „Geografica Italiana” nr 87 (1980) on märgitud, et kastanikasvatus oli olemas juba 1500. aastal. 1584. aastal andis Farnese vürst loa kastanite eksportimiseks ainult nendesse naabermaadesse, mis võisid vastutasuks anda teravilja.

Spoletos 1993. aastal toimunud rahvusvahelise konventsiooni protokollis kirjeldatakse Vallerano turgu kui Viterbese provintsi kõige tähtsamat keskust nii selle toote tootmise kui ka turustamise poolest.

Kvaliteetse toote toomiseks ideaalse keskkonna olemasolu tõttu on Valleranosse keskendunud üks Itaalia peamisi tootmis- ja turustuskeskusi.

4.7. Kontrolliasutus:

Nimi: Camera di commercio industria artigianato e agricoltura di Viterbo Aadress: Via F.lli Rosselli, 4 — I-01100 Viterbo Telefon: (39) 0761 2341 Faks: (39) 0761 345755 E-post: camera.commercio.viterbo@vt.legalmail.camcom.it

4.8. Märgistamine: „Castagna di Vallerano” lubatakse tarbimise eesmärgil ringlusse sobivast riidest 1, 3, 5, 20 ja 30 kg kottides.

Kotid peavad olema kinni pitseeritud selliselt, et ei ole võimalik sisu välja võtta ilma pitserit rikkumata.

Pitseril on eemaldamatu silt, millele peavad olema märgitud järgmised andmed:

Kaitstud päritolunimetusele „Castagna di Vallerano” on keelatud muude kirjelduste või sõnade lisamine, sealhulgas omadussõnade „extra” (ekstra), „fine” (peen), „selezionata” (selekteeritud), „superiore” (kõrgem) ja „similari” (sarnane) kasutamine.

Nimetuse logol, mis on ovaalse kujuga, on kujutatud tumepruuni, valge ja sinise värviga Vallerano siluett, mis asetseb kastani piirjoontes, mille kohal kõrguvad keskmist pruuni värvi Monti Cimini kontuurid.

Tähemärkide kirjatüüp ja suurus:

D.O.P.: Bauer Bodoni bold (14)

„Castagna di Vallerano”: Amaze bold (27)

Kasutatavad värvid:

Pruun

Vallerano siluett: C0 M56 Y60 K47

Pruun

Monti Cimini siluett: C0 M28 Y30 K23,5

Sinine: C100 M60 Y0 K20

(1) ELT L 93, 31.3.2006, lk 12.